ET Euroopa Liidu Teataja C 302/14

Nõukogu määruse (EÜ) nr 1/2003 artikli 27 lõike 4 kohaselt avaldatav komisjoni teatis juhtumi AT.39939 – Samsung – Universaalse mobiilsidesüsteemi (UMTS) standardipõhiste patentide jõustamine

(EMPs kohaldatav tekst)

2013/C 302/11

1. SISSEJUHATUS

1. Kui komisjon kavatseb vastu võtta rikkumise lõpetamist nõudva otsuse ja asjaomased ettevõtjad teevad ettepaneku võtta kohustused komisjoni esialgses hinnangus tõstatatud küsimuste lahendamiseks, võib komisjon kooskõlas nõukogu 16. detsembri 2002. aasta määruse (EÜ) nr 1/2003 (asutamislepingu artiklites 81 ja 82 sätestatud konkurentsieeskirjade rakendamise kohta) (1) artikliga 9 muuta need kohustused asjaomastele ettevõtjatele siduvaks. Sellise otsuse võib vastu võtta kindlaksmääratud ajavahemikuks ja selles sätestatakse, et komisjonil ei ole enam põhjust meetmeid võtta. Sama määruse artikli 27 lõike 4 kohaselt peab komisjon avaldama juhtumi lühikokkuvõtte ning kohustuste põhilise sisu. Huvitatud isikud võivad esitada oma märkused komisjoni määratud tähtaja jooksul.

2. JUHTUMI KOKKUVÕTE

2. 21. detsembril 2012 esitas komisjon määruse (EÜ) nr 1/2003 artikli 27 lõike 1 (mida tuleb tõlgendada koostoimes määruse (EÜ) nr 773/2004 artikli 10 lõikega 1) (2) kohased vastuväited, mis olid adresseeritud ettevõtjatele Samsung Electronics Co., Ltd, Samsung Electronics France, Samsung Electronics GmbH, Samsung Electronics Holding GmbH ja Samsung Electronics Italia SpA (edaspidi „Samsung”). Vastuväiteid käsitatakse ka esialgse hinnanguna määruse (EÜ) nr 1/2003 artikli 9 lõike 1 tähenduses.

3. Vastuväidete kohaselt taotles Samsung eri liikmesriikide kohtutelt eeltõkendite ja määruste kehtestamist talle kuuluvate universaalse mobiilsidesüsteemi tehnoloogiat (UMTS-tehnoloogiat) hõlmavate standardipõhiste patentide alusel, mille suhtes Samsung on Euroopa Telekommunikatsiooni Standardite Instituudi (ETSI) (3) tehtud standardimise käigus võtnud kohustuse anda välja litsentse õiglastel ja mõistlikel tingimustel ning kedagi diskrimineerimata (FRAND-tingimustel).

4. Vastuväide sisaldas esialgset hinnangut, mille kohaselt kõnealuse juhtumiga seotud erakorralisi asjaolusid arvestades (4) on tegemist turgu valitseva seisundi kuritarvitamisega Euroopa Liidu toimimise lepingu artikli 102 ja EMP lepingu artikli 54 tähenduses.

3. VÕETAVATE KOHUSTUSTE PEAMINE SISU

5. Samsung ei nõustu vastuväites tõstatatud konkurentsiküsimuste käsitlusega. Sellele vaatamata pakkus Samsung määruse (EÜ) nr 1/2003 artikli 9 kohaselt välja omapoolsed kohustused vastuväites tõstatatud konkurentsiküsimuste lahendamiseks.

6. Pakutud kohustuste põhielemendid on esitatud allpool.

7. Samsung kohustub mitte taotlema EMP kohtutelt ettekirjutusi nutitelefonide ja tahvelarvutite puhul kasutatavate standardipõhiste patentidega (nii praeguste kui ka tulevaste patentidega) seotud rikkumiste kohta selliste potentsiaalsete litsentsisaajate puhul, kes on nõus kohaldama teatavat litsentsimisraamistikku FRAND-tingimuste kindlaksmääramisel kas Samsungile kuuluvaid mobiilside standardipõhiseid patente hõlmava ühepoolse litsentsilepingu suhtes või kui Samsung või potentsiaalne litsentsisaaja seda nõuavad, nii Samsungile kuuluvaid mobiilside standardipõhiseid patente kui ka potentsiaalsele litsentsisaajale kuuluvaid teatavaid mobiilside standardipõhiseid patente hõlmava vastastikuse litsentsimise lepingu kaudu, ja järgivad kõnealuses raamistikus sätestatud nõudeid.

8. Litsentsiraamistik hõlmab järgmist: i) läbirääkimiste periood kestab kuni 12 kuud ning ii) kui läbirääkimiste perioodi lõpuks ei ole saavutatud kokkulepet litsentsilepingu sõlmimiseks või FRAND-tingimuste kindlaksmääramiseks mõnel muul viisil, määrab FRAND-tingimused kindlaks kolmas isik. FRAND-tingimuste kindlaksmääramine kolmanda isiku poolt tähendab seda, et ühepoolse või vastastikuse litsentsimise lepingus sisalduvate FRAND-tingimuste kindlaksmääramisega seotud küsimuste lahendamiseks pöördutakse vahekohtu või kohtu poole.

9. Litsentsiraamistikule lisatakse kaks läbirääkimiskutset, mis on poolte võetud kohustuste lahutamatu osa ning mis moodustavad lepingulise aluse Samsungi ja potentsiaalse litsentsisaaja vaheliste kohustuste kohaldamiseks.

10. Kõnealustes kohustustes lubatakse Samsungil taotleda kohtult potentsiaalsele litsentsisaajale adresseeritud ettekirjutusi mobiilside standardipõhiste patentide alusel, kui on täidetud järgmised kaks kumulatiivset tingimust: i) potentsiaalne litsentsisaaja on taotlenud kohtult Samsungile adresseeritud ettekirjutust teatavate mobiilside standardipõhiste patentide alusel ning ii) Samsung on seejärel allkirjastanud ja kätte toimetanud asjakohased kutsed läbirääkimiste pidamiseks FRAND-tingimustel litsentsilepingute üle, mis hõlmavad talle kuuluvaid mobiilside standardipõhiseid patente ning potentsiaalsele litsentsisaajale kuuluvaid teatavaid mobiilside standardipõhiseid patente.

11. Kohustuste kestus on viis aastat alates kuupäevast, mil Samsung saab kätte ametliku teate määruse (EÜ) nr 1/2003 artikli 9 kohase komisjoni otsuse kohta. Samsung määrab ka usaldusisiku, kes jälgib kohustuste täitmist ettevõtja poolt.

12. Pakutud kohustused avaldatakse tervikuna inglise keeles konkurentsi peadirektoraadi veebisaidil http://ec.europa.eu/competition/index_et.html

4. KUTSE MÄRKUSTE ESITAMISEKS

13. Komisjon kavatseb võtta vastu määruse (EÜ) nr 1/2003 artikli 9 lõike 1 kohase otsuse, millega kuulutatakse eespool kokkuvõtvalt esitatud ja konkurentsi peadirektoraadi veebisaidil avaldatud kohustused siduvaks.

14. Komisjon kutsub vastavalt määruse (EÜ) nr 1/2003 artikli 27 lõikele 4 huvitatud kolmandaid isikuid esitama kohustuste kohta märkusi. Komisjon peab märkused kätte saama hiljemalt ühe kuu jooksul pärast käesoleva dokumendi avaldamist. Huvitatud isikutel palutakse esitada ka mittekonfidentsiaalne versioon oma märkustest, millest väidetav ärisaladus ja muu konfidentsiaalne teave tuleks kustutada ning vajaduse korral asendada vastavalt kas mittekonfidentsiaalse kokkuvõtte või sõnaga „ärisaladus” või „konfidentsiaalne”.

15. Vastuseid ja märkusi tuleks põhjendada ning esitada asjaomased faktid. Kui avastate kavandatud kohustuste mis tahes osas probleeme, kutsub komisjon teid üles soovitama ka võimaliku lahenduse.

16. Märkused võib saata komisjonile, lisades viite AT.39939 – Samsung — Enforcement of UMTS standard essential patents kas e-posti teel aadressil (COMP-SAMSUNG@ec.europa.eu), faksi teel (+32 22950128) või posti teel aadressil European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) EÜT L 1, 4.1.2003, lk 1. Alates 1. detsembrist 2009 on EÜ asutamislepingu artiklist 81 saanud Euroopa Liidu toimimise lepingu artikkel 101 ja EÜ asutamislepingu artiklist 82 Euroopa Liidu toimimise lepingu artikkel 102. Mõlemal juhul on tegemist sisuliselt identsete artiklitega. Käesolevas teatises tuleks viiteid Euroopa Liidu toimimise lepingu artiklitele 101 ja 102 käsitada vajaduse korral viidetena EÜ asutamislepingu artiklitele 81 ja 82.

(2) ELT L 123, 27.4.2004, lk 18.

(3) Vastuväites kasutatud mõiste „ETSI standardipõhised patendid” hõlmab kõiki ETSI kehtestatud mobiiltelefonistandarditega (sealhulgas UMTS-, W-CDMA-, TDMA-, CDMA-, WLAN-, GSM- ja GPRS- standarditega) seotud patente, mida nende omanik käsitab oluliste patentidena.

(4) Samsung on võtnud kohustuse litsentsida kõnealuseid olulisi patente FRAND-tingimustel, kui kõnealustest tingimustest kõrvalekaldumiseks puuduvad objektiivsed põhjendused (objektiivsete põhjenduste puudumine on eelkõige seotud asjaoluga, et potentsiaalne litsentsisaaja on valmis sõlmima lepingu FRAND-tingimustel.